Europol spiller en vigtig rolle for dansk politis bekæmpelse af rocker- og bandekriminaliteten, og det vil derfor være en stor udfordring for politiet, hvis ikke Danmark er medlem af Europol efter maj 2017.

Det advarer chefen for Nationalt Efterforskningscenter (NEC) under Rigspolitiet, Michael Kjeldgaard, om i dagens Jyllands-Posten.

En udmelding, som på ingen måde overrasker formand for Politiforbundet Claus Oxfeldt.

- Det har vi også advaret imod fra Politiforbundets side. Vi var bekymrede for folkeafstemningen den 3. december, fordi det kunne få den konsekvens, at dansk politi ikke længere var medlem af Europol, forklarer han.

900 kolleger i Haag

Det er dog ikke kun bande- og rockerkriminaliteten, som bliver sværere for politiet at komme til livs uden Europol, forklarer Claus Oxfeldt. Det er alle former for grænseoverskridende kriminalitet, der bliver sværere at håndtere, fordi mere og mere koordineres gennem Europol.

- Der sidder 900 politifolk i Haag, som koordinerer og kender hinanden på et eller andet niveau. Som kan gå ind på et kontor ved siden af og sige; kender I noget til den situation eller person, forklarer han.

- Der er altså en verden til forskel på dét, og så at skulle ringe til et fremmed lands politi, møde én man ikke kender og ikke har samarbejdet tidligere og så forsøge at koordinere nogle indsatser.

Derfor har Claus Oxfeldt også en klar opfordring til politikerne.

- Min personlige opfordring vil være, at de – som de lovede – lavede en afstemning alene omkring Europol, for jeg synes, det er ærgerligt for Danmark, hvis vi ikke har mulighed for at være en del af Europol.

Sagen kort